Ntons te Simon Xhpeꞌy bꞌix junky txnaqꞌatz Jesus exik lapet tiꞌj Jesus [aj txik eqꞌiꞌ tzan kye xjal].
Komo te junky otzqiꞌmj tuq tzan te twitzaleꞌ pal,
owox tukyꞌi Jesus stziꞌ tjay te pal.
Te Xhpeꞌy ax tuq atqet stziꞌ te lamel tzijay,
astilji owetz te junky aj tukyꞌiꞌl bꞌix oyolin tukyꞌi te aj nxbꞌuqin tuq te lamel bꞌix oxik tqꞌumaꞌ tzan tox tin tuq te Xhpeꞌy tukyꞌiꞌl tuj tjay te pal.
Ntons te xuj aj nxbꞌuqin tuq te lamel oxik tqꞌumaꞌ te Xhpeꞌy ikxjani:
«¿Tiꞌtzun,
nyaꞌtx aꞌich yatz jun kye aj txnaqꞌatz te aj xjal niꞌn?»
Ntons te Xhpeꞌy oxik tqꞌumaꞌ tetz:
«Nyaꞌtx aꞌin wetz.»
Ntons,
tzan tpaj ajun cheꞌw tuq,
kye mosj bꞌix kye mulon oqet ksiꞌ kyqꞌaqꞌ,
nkyeqꞌexnen tuq bꞌix ax tuq te Xhpeꞌy nqꞌexnen tuq junchꞌin kyukyꞌiꞌl.
Bwen,
te twitzaleꞌ pal owaqꞌik tzan txik tqaniꞌ tukyꞌi Jesus kyiꞌj kye txnaqꞌatz bꞌix tiꞌj te aj nxik tuq txnaqꞌtzaꞌ.
Ntons te Jesus oxik tqꞌumaꞌ ikxjani:
«Wetz nxik nqꞌumaꞌ tuq kyaqil tumeꞌl kywitz kyaqil xjal,
nkyinxnaqꞌtzankix tuq kye xjal kyuj kye jay nabꞌil Dios,
bꞌix tuj te Nin Jay Nabꞌil Qtata Dios aj jaꞌ kyaqil kye xjal aj tijajil Israel nꞌok kchimoꞌ kyibꞌ,
bꞌix kꞌontiꞌl tidiꞌ maꞌtx nyolij ewj-wit.
¿Tistil ntzaj achaꞌoꞌ wetz?
Intxik achaꞌoꞌ kyukyꞌi kye aj inꞌok kchaꞌoꞌ bꞌix tidiꞌ aj nxik nqꞌumaꞌ tuq kyetz,
komo kyetz kyebꞌen aj nxik tuq nqꞌumaꞌ kyetz.»
Txiklen tqꞌumaꞌ te Jesus ikxji,
tzaj te jun mulon aj atqet tuq tkꞌatzaj te Jesus,
owok tloqiꞌ tqꞌoꞌtx te Jesus bꞌix oxik tqꞌumaꞌ ikxjani:
«¿Tiꞌtzun,
ikxji nꞌaj atzaqꞌbꞌeꞌ te twitzaleꞌ pal?»
Ntons te Jesus owaj stzaqꞌbꞌeꞌ ikxjani:
«Qa nyaꞌtx galan aj maꞌtx xik nqꞌumaꞌni,
intxik ayoliꞌ alkyetz te aj nyaꞌtx galan.
Per komo galan te aj maꞌtx xik nqꞌumaꞌ,
¿tistil nkyinꞌok abꞌujuꞌ?»
Tzaj te Anas,
oxik tsamaꞌ bꞌan wakuꞌ tukyꞌi Kaypas te twitzaleꞌ pal.
Ntons yatzun te Xhpeꞌy,
tetz atqet tuq nqꞌexnen tuq teqꞌaqꞌ bꞌix oxik chaꞌoꞌ tetz ikxjani:
«¿Nyaꞌtx petzun yatz aꞌich jun kye aj txnaqꞌatz ja xjalni?»
Yaji tetz oqet tewaꞌ bꞌix oxik tqꞌumaꞌ ikxjani:
«Nyaꞌtx aꞌin wetz.»
Yaji tzaj jun tmos te twitzaleꞌ pal,
jun xjal aj kyfamily kyibꞌ tuq tukyꞌi te aj owel tzꞌitoꞌ txkyin tzan te Xhpeꞌy,
tzaj tetz,
oxik tqꞌumaꞌ ikxjani:
«¿Tiꞌtzun,
nyaꞌtx aꞌich yatz oxhchꞌokwen ajunich tuq tukyꞌiꞌl tuj te awalj?»
Yaji te Xhpeꞌy oqet tewaꞌ junkyꞌel,
bꞌeyxnajji ojaw oqꞌ jun toꞌk.